钦定古今图书集成/理学汇编/学行典/第260卷 > 袁闳
## 钦定古今图书集成/理学汇编/学行典/第260卷 > 袁闳

按《后汉书袁闳传》：“闳字夏甫，彭之孙也。少励操行，苦
身修节。父贺，为彭城相，闳往省谒，变名姓，徒行无旅。
既至府门，连日吏不为通。会阿母出见，闳惊入白夫
人，乃密呼见。既而辞去，贺遣车送之，闳称眩疾，不肯
乘，反郡界无知者。及贺卒郡，闳兄弟迎丧，不受赙赗，
缞绖扶柩。冒犯寒露，体貌枯毁，手足血流，见者莫不”

而家门富盛，常对兄弟叹曰：“吾先公福祚，后世不能
以德守之，而竞为骄奢，与乱世争权，此即晋之三郤
矣。”延熹末，党事将作，闳遂散发绝世，欲投迹深林。以
母老不宜远遁，乃筑土室四周于庭，不为户，自牖纳
饮食而已。旦于室中东向拜母。母思闳，时往就视，母
去，便自掩闭，兄弟妻子莫得见也。及母殁，不为制服
设位，时莫能名，或以为“狂生。”潜身十八年，黄巾贼起，
攻没郡县，百姓惊散，闳诵经不移，贼相约语，不入其
闾。乡人就闳避难，皆得全免。年五十七，卒于土室。二
弟忠弘节操，皆亚于闳。